吳傅朋游絲書
作者：呂本中
朝代：宋

paragraphs: 君不見往時文學顧八分，中郎之後典型存。
又不見先朝文惠書堆墨，大榜濃雲照南北。
未似只今上饒守，靜寫游絲不停手。
非烟非雲斷復續，緩步徐行不拘束。
斷崖一落千丈滑，遠望筆行如一髮。
鬼神竭力覷不見，鐵礦消亡網作線。
線舞飛揚不自由，縱横自在勝銀鈎。
知君此意非安排，妙處不從筆下來。
心疑形釋萬事去，信手却立無纖埃。
滿堂回頭莫見猜，我自悟此忘胸懷。
操舟相馬在事外，顔氏識此由心齋。
如君下筆少有意，錦繡寧不悞剪裁。
君惟無心故若此，秋毫自可纒風雷。
鍾王歛手謝不敏，長史懷素慙衰頹。
病夫覩此心目開，向來窮愁安在哉。